«Blade Runner» vil snakke med kjærestens familie
Friidrettsstjernen er siktet for å ha drept modellkjæresten Reeva Stenkamp (29) 14. februar i parets hjem. Fredag ble han løslatt mot en kausjon på 638.000 kroner. I et intervju med den sørafrikanske TV-kanalen ENCA, skal onkelen Arnold Pistorius ha uttalt at hans nevø har et ønske om å snakke med Stenkamps familie. - Han tar nå et bad og er full av samvittighetskvaler, sa onkelen til TV-kanalen ifølge Sky News-journalisten Alex Crawford på Twitter.Rettsaken mot Pistorius er utsatt til 4. juni. I mellomtiden antas det at han går i skjul. - Den tiltalte utgjør ikke en fluktrisiko og viser ikke tilbøyelighet til å begå vold. Det er heller ikke bevis på at noe vil påvirke statens vitner. Jeg kommer til den konklusjon at tiltalte skal løslates mot kausjon, sa Desmond Nair i retten. I det dommeren leste opp kjennelsen, hørtes gledesrop fra salen. Familien var tydelig preget, men kommenterte ikke løslatelsen utover onkelens korte pressekonferanse. - Familien vet at Oscars versjon av hva som skjedde den tragiske natten er sannheten. Sannheten vil seire. Vi er alle lettet om dagens kjennelse, men er også i sorg, uttalte onkelen Arnold Pistorius.Friidrettstjernen ble ført ut av rettsalen i den sørafrikanske hovedstaden Pretoria og rett inn i en ventende bil. Ifølge den sørafrikanske nettavisen Jacaranda FM vender ikke Pistorius tilbake til hjemmet i Silver Woods, hvor skytingen fant sted. Med et kobbel av journalister på raske motorsykler bak seg, ble han derimot fraktet til en ukjent adresse. - Oscar Pistorius måtte egentlig tilbringe nok en natt i fengsel fordi kausjonskontoret var stengt. Dette har nå blitt ordnet opp i og konvoien med biler kjører nå videre til en venns adresse, skriver Eyewitness News-journalisten Barry Bateman på Twitter. Ifølge Guardian er denne adressen onkelens hjem. De skriver også at en av betingelsene for løslatelsen at Pistorius ikke vender hjem til åstedet. Forsvarsadvokaten Barry Roux uttalte at tiden frem til 4. juni nå vil bli brukt på forberedelser til rettssaken.Aktor argumenterte mot kausjon og sa han fryktet friidrettsstjernen vil rømme Sør-Afrika dersom han fikk muligheten til det. - Vi kan ikke behandle folk annerledes fordi de har en funksjonshemming. Og vi kan ikke behandle dem annerledes fordi de er kjendiser, sa aktor Gerrie Nel om Oscar Pistorius, også kalt «Blade Runner» i retten, ifølge The Guardian. Pistorius' forsvarer Barry Roux avviste imidlertid at det ville være lett for «Blade Runner» å rømme landet. - Hver gang han går gjennom sikkerhetskontrollen blir det oppstandelse. Det er umulig for denne mannen å forsvinne, sa han. På forhånd har Pistorius sagt at han ikke ville rømme, levere inn pass og lignende og argumentert for at han ikke har forsøkt å rømme fra åstedet.Torsdag ble etterforskningslederen i saken fjernet, etter at det ble kjent at han selv er mistenkt for hele syv drapsforsøk. Politiet har også sagt at de har funnet sprøyter og testosteron i Pistorius' hus, noe friidrettsstjernen har avvist og ment er urtemidler. Oscar Pistorius har fått tilnavnet «Blade Runner» siden han er født uten leggbein og elleve måneder gammel ble begge bena amputert nedenfor knærne. De siste årene har han deltatt både i paralympics og i konkurranser for funksjonsfriske, og tatt flere medaljer.
Drapssiktede Oscar «Blade Runner» Pistorius (26) skal ha ytret ønske om å snakke med familien til sin avdøde kjæreste.